Document ID: 32015D0206

ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2015/206 ΤΗΣ ΕΠΙΤΡΟΠΉΣ
της 9ης Φεβρουαρίου 2015
για την έγκριση του αποτελεσματικού εξωτερικού φωτισμού της Daimler AG με χρήση φωτοδιόδων (LED) ως καινοτόμου τεχνολογίας για τη μείωση των εκπομπών CO2 από επιβατικά οχήματα δυνάμει του κανονισμού (ΕΚ) αριθ. 443/2009 του Ευρωπαϊκού Κοινοβουλίου και του Συμβουλίου
(Κείμενο που παρουσιάζει ενδιαφέρον για τον ΕΟΧ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη τον κανονισμό (ΕΚ) αριθ. 443/2009 του Ευρωπαϊκού Κοινοβουλίου και του Συμβουλίου, της 23ης Απριλίου 2009, σχετικά με τα πρότυπα επιδόσεων για τις εκπομπές από τα καινούργια επιβατικά αυτοκίνητα, στο πλαίσιο της ολοκληρωμένης προσέγγισης της Κοινότητας για τη μείωση των εκπομπών CO2 από ελαφρά οχήματα (1), και ιδίως το άρθρο 12 παράγραφος 4,
Εκτιμώντας τα ακόλουθα:
(1)
Ο κατασκευαστής Daimler AG («ο αιτών») υπέβαλε αίτηση για την έγκριση αποτελεσματικού εξωτερικού φωτισμού με τη χρήση φωτοδιόδων (LED), ως καινοτόμου τεχνολογίας στις 14 Νοεμβρίου 2013. Η πληρότητα της αίτησης αξιολογήθηκε σύμφωνα με το άρθρο 4 του εκτελεστικού κανονισμού (ΕΕ) αριθ. 725/2011 (2). Η Επιτροπή διαπίστωσε ότι από την αρχική αίτηση έλειπαν ορισμένες σχετικές πληροφορίες και ζήτησε από τον αιτούντα να τη συμπληρώσει. Ο αιτών υπέβαλε τις απαιτούμενες πληροφορίες στις 14 Μαΐου 2014. Διαπιστώθηκε ότι η αίτηση είναι πλήρης και η περίοδος για την αξιολόγηση της αίτησης από την Επιτροπή άρχισε την επομένη της ημερομηνίας της επίσημης παραλαβής των ολοκληρωμένων πληροφοριών, δηλαδή στις 15 Μαΐου 2014.
(2)
Η αίτηση αξιολογήθηκε σύμφωνα με το άρθρο 12 του κανονισμού (ΕΚ) αριθ. 443/2009, τον εκτελεστικό κανονισμό (ΕΕ) αριθ. 725/2011 και τις τεχνικές κατευθυντήριες γραμμές για τη σύνταξη αιτήσεων για την έγκριση καινοτόμων τεχνολογιών σύμφωνα με τον κανονισμό (ΕΚ) αριθ. 443/2009 («τεχνικές κατευθυντήριες γραμμές») (3).
(3)
Η αίτηση αφορά τον αποτελεσματικό εξωτερικό φωτισμό με τη χρήση φωτοδιόδων (LED) στους φανούς διασταύρωσης, στους φανούς πορείας, στους εμπρόσθιους φανούς θέσης και στον φωτισμό της πινακίδας κυκλοφορίας οχημάτων. Αυτό το πακέτο τεχνολογιών είναι παρόμοιο με τις καινοτόμες τεχνολογίες που έχουν εγκριθεί ως οικολογική καινοτομία με τις εκτελεστικές αποφάσεις 2013/128/ΕΕ (4) και 2014/128/ΕΕ (5) της Επιτροπής. Θα πρέπει επίσης να σημειωθεί ότι η αίτηση της Daimler AG βασίζεται στην απλουστευμένη προσέγγιση που περιγράφεται στις τεχνικές κατευθυντήριες γραμμές, όπως η αίτηση που είχε εγκριθεί προηγουμένως από την Επιτροπή, για την εφαρμογή της απόφασης 2014/128/ΕΕ, λαμβανομένου υπόψη του ότι η αίτηση που εγκρίθηκε με την εκτελεστική απόφαση 2013/128/ΕΕ βασίστηκε στη συνολική προσέγγιση.
(4)
Η Επιτροπή διαπιστώνει ότι οι πληροφορίες που δίνονται στην αίτηση αποδεικνύουν ότι πληρούνται οι όροι και τα κριτήρια που αναφέρονται στο άρθρο 12 του κανονισμού (ΕΚ) αριθ. 443/2009 και στα άρθρα 2 και 4 του εκτελεστικού κανονισμού (ΕΕ) αριθ. 725/2011.
(5)
Ο αιτών απέδειξε ότι η χρήση φωτοδιόδων στους φανούς διασταύρωσης, στους φανούς πορείας, στους εμπρόσθιους φανούς θέσης και στον φωτισμό πινακίδας κυκλοφορίας δεν υπερβαίνει το 3 % των νέων επιβατικών αυτοκινήτων που ταξινομήθηκαν κατά το έτος αναφοράς 2009. Προς υποστήριξη αυτού, ο αιτών αναφέρθηκε στις τεχνικές κατευθυντήριες γραμμές, που προβλέπουν περίληψη της έκθεσης ασφάλειας φώτων της Ευρωπαϊκής Ένωσης Κατασκευαστών Εξοπλισμού και Εξαρτημάτων Αυτοκινήτων (CLEPA LIGHT). Ο αιτών χρησιμοποίησε προκαθορισμένες λειτουργίες και μέσους όρους δεδομένων σύμφωνα με την απλουστευμένη προσέγγιση που διευκρινίζεται στις τεχνικές κατευθυντήριες γραμμές.
(6)
Ο αιτών χρησιμοποίησε, σύμφωνα με την απλουστευμένη προσέγγιση που περιγράφεται στις τεχνικές κατευθυντήριες γραμμές, φωτισμό αλογόνου, ως βασική τεχνολογία, για να αποδείξει την ικανότητα για μείωση CO2 του αποτελεσματικού εξωτερικού φωτισμού με τη χρήση φωτοδιόδων στους φανούς διασταύρωσης, στους φανούς πορείας, στους εμπρόσθιους φανούς θέσης και στην πινακίδα κυκλοφορίας.
(7)
Ο αιτών παρείχε τη μεθοδολογία για τις δοκιμές μείωσης του CO2, στην οποία περιλαμβάνονται τύποι συνεπείς με τους τύπους που περιγράφονται στις τεχνικές κατευθυντήριες γραμμές για την απλουστευμένη προσέγγιση σε ό,τι αφορά τις λειτουργίες φωτισμού. Δεδομένου ότι ο αιτών έχει υποβάλλει αίτηση για δέσμη καινοτομικών τεχνολογιών αποδοτικού εξωτερικού φωτισμού με τη χρήση φωτοδιόδων (LED), η Επιτροπή κρίνει σκόπιμο να τροποποιηθούν οι τύποι για τον υπολογισμό της εξοικονόμησης εκπομπών CO2 ώστε να αντικατοπτρίζει τη συνολική εξοικονόμηση εκπομπών CO2 του πακέτου φωτισμού. Κατά συνέπεια, η μεθοδολογία που ορίζεται στο παράρτημα της απόφασης διαφέρει ως προς ορισμένα ουσιώδη στοιχεία από εκείνη που εγκρίθηκε με την εκτελεστική απόφαση 2014/128/ΕΕ. Η Επιτροπή θεωρεί ότι η μεθοδολογία των δοκιμών θα παράσχει αποτελέσματα επαληθεύσιμα, επαναλήψιμα και συγκρίσιμα, και ότι είναι ικανή να τεκμηριώσει με ρεαλιστικό τρόπο και με επαρκή στατιστική σοβαρότητα τα οφέλη όσον αφορά τις εκπομπές CO2 που προκύπτουν από την καινοτόμο τεχνολογία, σύμφωνα με το άρθρο 6 του εκτελεστικού κανονισμού (ΕΕ) αριθ. 725/2011.
(8)
Βάσει των ανωτέρω, η Επιτροπή κρίνει ότι ο αιτών έχει αποδείξει ικανοποιητικά ότι η επιτευχθείσα μείωση των εκπομπών λόγω της καινοτόμου τεχνολογίας είναι τουλάχιστον 1 g CO2/km.
(9)
Επειδή η ενεργοποίηση του εξωτερικού φωτισμού δεν απαιτείται για τις δοκιμές έγκρισης τύπου για τις εκπομπές CO2 που αναφέρονται στον κανονισμό (ΕΚ) αριθ. 715/2007 του Ευρωπαϊκού Κοινοβουλίου και του Συμβουλίου (6) και στον κανονισμό (ΕΚ) αριθ. 692/2008 της Επιτροπής (7), η Επιτροπή δέχεται ότι οι εν λόγω λειτουργίες φωτισμού δεν εμπίπτουν στον πρότυπο κύκλο δοκιμών.
(10)
Η ενεργοποίηση των υπό εξέταση λειτουργιών φωτισμού είναι υποχρεωτική για την ασφαλή λειτουργία του οχήματος και συνεπώς δεν εξαρτάται από την επιλογή του οδηγού. Κατά συνέπεια, η Επιτροπή διαπιστώνει ότι ο κατασκευαστής πρέπει να θεωρηθεί υπεύθυνος για τη μείωση των εκπομπών CO2 λόγω της χρήσης των φωτοδιόδων.
(11)
Η Επιτροπή διαπιστώνει ότι η έκθεση επαλήθευσης συντάχθηκε από την TÜV NORD Mobilität GmbH & Co. KG, που είναι ανεξάρτητος και πιστοποιημένος φορέας, και ότι η έκθεση υποστηρίζει τα ευρήματα που αναφέρονται στην αίτηση.
(12)
Βάσει των ανωτέρω, η Επιτροπή διαπιστώνει ότι δεν πρέπει να εγερθούν αντιρρήσεις όσον αφορά την έγκριση της υπό εξέταση καινοτόμου τεχνολογίας.
(13)
Κάθε κατασκευαστής που επιθυμεί να επωφεληθεί από τη μείωση των μέσων του ειδικών εκπομπών CO2 ώστε να καλύψει τον ειδικό του στόχο εκπομπών με εξοικονόμηση σε εκπομπές CO2 προερχόμενη από τη χρήση της οικολογικής καινοτομίας που εγκρίνεται με την παρούσα απόφαση θα πρέπει, σύμφωνα με το άρθρο 11 παράγραφος 1 του εκτελεστικού κανονισμού (ΕΕ) αριθ. 725/2011, να αναφέρει την παρούσα απόφαση στην αίτησή του για τη χορήγηση πιστοποιητικού έγκρισης τύπου ΕΚ για τα σχετικά οχήματα.
(14)
Για τους σκοπούς καθορισμού του γενικού κωδικού οικολογικής καινοτομίας προς χρήση στα σχετικά έγγραφα έγκρισης τύπου σύμφωνα με τα παραρτήματα I, VIII και IX της οδηγίας 2007/46/ΕΚ του Ευρωπαϊκού Κοινοβουλίου και του Συμβουλίου (8), θα πρέπει να προσδιοριστεί ο επιμέρους κωδικός που πρέπει να χρησιμοποιείται για την καινοτόμο τεχνολογία η οποία εγκρίνεται με την παρούσα εκτελεστική απόφαση.
(15)
Η περίοδος για την αξιολόγηση της καινοτομικής τεχνολογίας που αναφέρεται στο άρθρο 10 παράγραφος 2 του εκτελεστικού κανονισμού (ΕΕ) αριθ. 725/2011 πρόκειται να λήξει. Ως εκ τούτου, είναι σκόπιμο η απόφαση να αρχίσει σε ισχύει το συντομότερο δυνατόν,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
1. Ο αποτελεσματικός εξωτερικός φωτισμός με τη χρήση φωτοδιόδων (LED), ο οποίος προορίζεται για χρήση σε οχήματα κατηγορίας Μ1, εγκρίνεται ως καινοτόμος τεχνολογία κατά την έννοια του άρθρου 12 του κανονισμού (ΕΚ) αριθ. 443/2009.
2. Η μείωση των εκπομπών CO2 από τη χρήση του αποτελεσματικού εξωτερικού φωτισμού με τη χρήση φωτοδιόδων (LED) που αναφέρεται στην παράγραφο 1 καθορίζεται με τη χρήση της μεθοδολογίας που προβλέπεται στο παράρτημα.
3. Ο ατομικός κωδικός οικολογικής καινοτομίας που πρέπει να δηλώνεται στα έγγραφα έγκρισης τύπου για την καινοτόμο τεχνολογία που εγκρίνεται με την παρούσα απόφαση είναι «10».
Άρθρο 2
Η παρούσα απόφαση αρχίζει να ισχύει την έβδομη ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
Βρυξέλλες, 9 Φεβρουαρίου 2015.

Labels: 3
7
8
20